Waarom neem die oordrag van my eiendom so lank? | PPS | Official website
Nadat 'n koopkontrak onderteken is wil die kopers gewoonlik so gou moontlik in die eiendom intrek. Die probleem is dat die proses wat voor registrasie moet plaasvind,plaas dikwels 'n demper op hulle opwinding.
Ten einde onnodige frustrasie te voorkom is dit noodsaaklik dat die partye betrokke by die transaksie die prosesse verstaan en bewus sal wees dat vertagings soms onvermydelik is. Behalwe moontlike vertragings is daar 'n aantal prosesse wat gevolg moet word voordat 'n eiendom in die koper se naam geregistreer kan word.
Die koopkontrak is normaalweg die beginpunt van 'n transaksie vir 'n aktebesorger aan wie die opdrag gegee is om die oordrag te hanteer. Die aktebesorger staan ook bekend as die transportprokureur en is gewoonlik die hoofskakel tussen die partye wat met die oordragtransaksie gemoeid is. Ander betrokke prokureurs is gewoonlik die verbandprokureur en/of verbandkansellasieprokureur.
'n Belangrike rol van die transportprokureur is om enige verbandhouers in kennis te stel van die transport sodat enige kennisgewingperiodes vir die kansellasie van verbande 'n aanvang kan neem. Die kennisgewingtydperk is gewoonlik 90 dae. As die verband gekanselleer word voordat die tydperk verstryk het, is daar gewoonlik boetes betaalbaar, maar dit hang van die betrokke bank af. Die transport kan dus moontlik vertraag word as gevolg van die kennisgewingtydperk.
Indien die koper 'n nuwe verband wil registreer om die transaksie te finansier sal 'n verbandprokureur aangestel word. Aangesien die transportprokureur nie normaalweg bewus sal wees wie die verbandprokureur is wat opdrag ontvang het om die verbandregistrasie te doen nie, sal die bank gewoonlik die verbandprokureur meedeel wie die transport sal hanteer. Die verbandprokureur moet dan direk met die transportprokureur skakel.
Verkryging van die verskillende sertifikate, kwitansies en toestemming wat vereis word, neem ook tyd in beslag. Voorbeelde van hierdie dokumente is die belastinguitklaringsertifikaat, hereregtekwitansie, huiseienaarsvereniging se toestemming tot die oordrag, heffingklaringsertifikaat, elektriesenakoming-sertifikaat en loodgietersertifikaat.
Die hereregtekwitansie word van die Ontvanger van Inkomste verkry en moet met alle eiendomstransaksies ingedien word, selfs al is geen hereregte betaalbaar nie. Dit neem gewoonlik ten minste twee weke indien al die dokumente beskikbaar is .
Die belastingklaringsertifikaat word van die plaaslike munisipaliteit in die gebied waar die betrokke eiendom geleë is, verkry. Die transportprokureur sal eerstens die munisipaliteit versoek om hom in te lig watter bedrag hulle benodig om die sertifikaat uit te reik. Na ontvangs daarvan kan die bedrag betaal word en die transportprokureur wag dan vir ontvangs van die uitgereikte sertifikaat. Die tyd wat hiervoor nodig is verskil van munisipaliteit tot munisipaliteit.
Nadat al die dokumente by die Aktekantoor ingedien is volg daar 'n interne proses, die tydperk wat van Aktekantoor tot Aktekantoor wissel. Die beste is om jou aktebesorger te raadpleeg oor die tydsbestek wat in enige gegewe stadium van toepassing is.